**DOMAČI VASICI**

Tiha, kakor biser skrita

sredi lepih teh dolin,

vsa v zelenje si ovita,

vzbujaš na mladost spomin.

Oj, preljuba vas domača,

vse je tamkaj prelepo,

misel se nazaj mi vrača,

kadar v srcu je težko.

Ko že davno v časih težkih

sem za delom šel po svet’,

‘zabil nikdar nisem nate,

domovine skriti cvet.

Vas domača srečna bodi,

naj se ogne te gorje,

sin tvoj, ki po tujem blodi,

vedno srčno ljubi te.